BEITIALARRANGOITIA LIZARRALDE (EH Bildu, 2014-11-06):
Bai, mila esker. Arratsalde on berriro.
NI ez naiz izango seguruena Ganbara honetako argiena, uste dut motzena ere ez naizela baina badirudi zerbait galdu egin dudala Ganbara honetan nagoenetik zeren eta bozeramale ezberdinak entzunda badirudi, denok defendatzen dugula diru publikoz sustatutako etxe guztiak alokairuzkoak izan behar dutela edo antzeko zerbait.
Eta Etxebizitzaren Legearen bilera bat ere ez dut galdu eta hori proposatu duen bakarra nire taldea izan da, UPyDk beste modu batera proposatu du apustu garbi bat, eta ez da horrelako zuzenketarik onartu. Beraz, ez dakit zerbait galdu dudan edo hain azkarra ez ote naizen.
Klaro, hemen esaldi bat aipatu da Aburto jaunarena, niri ere deigarria egin zitzaidana: "Ez litzateke lagundu behar diru publikoz etxe baten erosketa". ta hori nola demontre egiten da etxe publiko guztiak ez baldin badira sustapen publikoko etxe guztiak alokairura bideratzen? Alokairua ez dena salmenta da. Berdin zait atzeratutako ordainketa den, berdin zait erosteko ahalmena, gaitasuna, modua edo bidea ematen duen alokairua den, azkenean saltzen bukatuko da. Eta esaldi hori ulertzekotan, sakonean dagoena nik horrela besterik ez dut ulertzen.
Eta nik garbi daukat beste bik esan duten bezala trantsizioa ez dela egun batetik bestera egiten eta oso kritikoa naiz orain arte egin denarekin. Baina gehiago kezkatzen nau etorkizunean egin nahi denak eta gehiago kezkatzen nau politikoki zuzena dena esateak hemen, alokairuaren aldeko apustua dagoela, baina gero hori neurrietan ez antzematea.
Hemen datu asko eman dira. Aurrekontuekin eztabaidatuko ditugu lehen esan dudan bezala baina errealitate eraldatzen joatekotan, ikusi egin behar da eraldatzen doala. Urrats praktikoak ikusi egin behar dira. Eta oraindik salmentak pisu gehiegi dauka, baita diru publikoari dagokionez ere, eta beraz, hori ez dut ikusten hain nabarmen.
Eta Aldaiturriaga jaunak paradigma aldaketa aipatzen zuen. Bueno, paradigma aldaketa Eusko Alderdi Jeltzaleak egin dituen zuzenketarekin Etxebizitza Legeari eta egiten ari garen eztabaidarekin nik ez dut ikusten egia esan zeren eta normalki alokairuaren aldeko neurri benetan eraginkorrak proposatzen ditugunon kontrako jarrera bat dago. Beste ikusmolde bat dago, errespetagarria, baina beste ikusmolde bat dago eta nik uste dut bakoitzak zein posizio defenditzen duen garbi esan behar duela. Berdin zait zein defenditu duen lehen, momentu honetan zer uste duen defenditu behar duela.
Eta hemen aipatu dira bi kontu nik aipatu nahi nituzkeenak. Bata da eskaria aipatzen dela. Begira, EH Bilduk ez du defendatzen alokairuaren aldeko apustua gaur egun eskatzaile gehiago direlako krisiarengatik. Ez. Hori baino oinarrizkoa den printzipio bategatik. Ez da diru publikoa pribatizatu behar. Eta hemendik 10 urtera ere, bageunde egoera batean non jendeak eskatzen duen eskatzen duena, jarraituko dugu pentsatzen, edo akaso egoerak beste hausnarketa batzuetara eramango gaitu, baina horrek eraman behar gintuzke pentsatzera orduan ere ez dela diru publikoa pribatizatu behar.
Beraz, ez dugu uste soilik eskari kontua denik. Gehiago esango nuke, seguruena eztabaida sakonago batean eskaria ere egiten den ofertaren arabera moldatzen dela eta garai batean mundu guztiak erosketara egin zuela ez hautu filosofiko propioagatik, baizik eta egoerak horretara behartuta, nolabait ere salmenta eta alokairuak ze pisu zeukaten ez zer suposatzen zuten bide bat edo beste aukeratzeak zeukan eraginagatik nolabait esateko. Zenbatek apustu egingo ote zuen bere bizitzan erosteagatik ordez alokairuagatik benetan alokairua ez balio suposatu kreditu batek adina pagatu behar izatea, adibidez.
Beraz, eskariarena oso erlatiboa izan daiteke eta politikek eskaria bera erantzun behar duten neurrian, bideratu ere egin dezakete, moldatu ere egin dezakete. Baina printzipio oinarrizkoa gure ustez diru publikoa ez pribatizatzea da eta hori, eta aipatu den esaldi hori betetzekotan, gure ustez sustapen publikokoa. Pribatuan akaso ezingo dugu legez eskua hainbeste sartu baina gutxienez diru publikoz egingo den oro izan dadila publikoa.
Eta gero aipatu da beste kontu bat: Gastu finkoen kontua. Nik uste dut ez proposatzaileak eta ez orain arte hori defendatu dugunok ez dugula planteatzen maizterrak ez duenik bere kontsumoari dagokion gasturik ordaindu behar eta ez duenik kontsumo arduratsu baten nolabaiteko kontzientzia izan behar, ez.
Esaten ari garena da gaur egun, lehen aipatu dudan 100 eurokoa, barkatuko nauzue baina nik etxebizitza libre batean bizi naiz eta nik baino komunitate gastu fijo gehiago dituzte etxe hauetako batzuk. Nik ez ditut 100 euro pagatzen eta nik ere garajea daukat, badauzkat gastu batzuk. Eta gaur egun ematen ari dira egoera batzuk kopuru horiek oso altuak direnak eta denbora guztian gastu finkoetaz hitz egin dugu, ez bariableetaz eta ez kontsumoetaz.
Eta beraz, egon gaitezke ados edo ez, printzipio hori sartu behar den edo ez, edo kontzeptu hori sartu behar den edo ez. Ez gara esaten ari gastu hori kendu behar zaienik, baizik eta bien baturak ez duela % 30a gainditu behar eta irudipena daukat ematen ditugun datuekin hori ezkutatu nahi dugula. Bat, ez garela esaten ari hori ez denik pagatu behar. Eta bi, ez gara esaten ari kontsumoak ez direnik maizterraren bizkar izan behar.
Beste gauza asko daude: Komunitate gastuak zergatik diren hain altuak, zergatik behartzen ditugun beraiek kudeatu ordez komunitate gastuak hirugarren baten bitartez egitea. Eztabaida askoz luzeagoa legoke beste momenturen batean egingo duguna.
Edonola ere, eta bukatzen dut honekin, ikusita gauza bera defendatzen ari garela, ikusita gehiengo batek eta pozten nau bai Talde Popularrak bai UPyDk babestuko dutelako hastapeneko proposamena, gure zuzenketa erretiratzen dugu eta Talde Sozialistaren proposamenaren alde bozkatuko dugu.
Mila esker.